Αρνί με μακαρόνια μπλουμ στη γάστρα
Ντοματένιο και γλυκοφάγωτο αρνάκι, που μαγειρεύεται στη γάστρα. Εκεί μπαίνουν και τα μακαρόνια, χοντρά, του παστίτσιου, μαλακώνουν και ποτίζονται με τη σάλτσα.
1.500 γρ. αρνίσια σπάλα με το κόκαλο, σε μέτρια κομμάτια , 1 ξερό κρεμμύδι, χοντροκομμένο, 2 σκελίδες σκόρδο, σε φέτες , 2 καρότα, σε χοντρές στρογγυλές φέτες , 4 ώριμες ντομάτες, τριμμένες , 2-3 κλωνάρια φρέσκο δεντρολίβανο + 2-3 κλωνάρια φρέσκια ρίγανη + 2-3 κλωνάρια φρέσκο θυμάρι , 1/2 μάτσο μαϊντανός, χωριστά τα φύλλα από τα κοτσάνια, όλα ψιλοκομμένα , 2 φύλλα δάφνης , 200 ml λευκό ξηρό κρασί , 40 γρ. μουστάρδα πικάντικη , 1 κουτ. σούπας πελτές, διαλυμένος σε 400 ml ζεστό νερό , 500 γρ. μακαρόνια για παστίτσιο , 30 γρ. βούτυρο αγελαδινό ή 30 ml λάδι , χυμός από 1/2 λεμόνι , 280 γρ. ξηρό ανθότυρο, χοντροτριμμένο , 150 ml ελαιόλαδο, αλάτι, φρεσκοτριμμένο πιπέρι
Για να φτιάξουμε αρνί με μακαρόνια μπλουμ στη γάστρα, ξεκινάμε προθερμαίνοντας τον φούρνο στους 200°C.Διαλέγουμε μια ευρύχωρη γάστρα ή ένα βαθύ ταψί. Στρώνουμε στον πάτο το κρεμμύδι, τα σκόρδα, τα καρότα, τις ντομάτες, τα κλωνάρια των φρέσκων μυρωδικών, τα κοτσάνια του μαϊντανού και τα φύλλα δάφνης. Περιχύνουμε με το κρασί. Αλείφουμε τα κομμάτια του αρνιού με τη μουστάρδα και τα τακτοποιούμε πάνω στα υλικά που έχουμε βάλει στο σκεύος. Αλατοπιπερώνουμε, περιχύνουμε με τον αραιωμένο πελτέ και το ελαιόλαδο και κλείνουμε τη γάστρα με το καπάκι της ή σκεπάζουμε το ταψί με λαδόκολλα. Ψήνουμε για 2 ώρες, μέχρι να μαλακώσει καλά το αρνί. Βγάζουμε για λίγο το σκεύος από τον φούρνο, προσθέτουμε 1 λίτρο καυτό νερό και τα μακαρόνια. Σκορπίζουμε τα κομμάτια του βουτύρου και περιχύνουμε με τον χυμό λεμονιού. Σκεπάζουμε ξανά το σκεύος και ψήνουμε για άλλα 10-15 λεπτά, μέχρι να γίνουν τα μακαρόνια και να απορροφήσουν τα περισσότερα υγρά. Σερβίρουμε το φαγητό ζεστό, πασπαλισμένο με το τριμμένο ανθότυρο.
Αρνί,Ζυμαρικά,Κρασί